**SMJERNICE ZA SARADNJU**

**AGENCIJE ZA PREVENCIJU KORUPCIJE I KOORDINACIJU**

**BORBE PROTIV KORUPCIJE**

**SA**

**ORGANIZACIJAMA CIVILNOG DRUŠTVA**

 decembar / prosinac 2013.

**S A D R Ž A J**

I UVOD

II PRINCIPI SARADNJE

III PRAVNI OKVIR

IV OPĆI USLOVI SARADNJE

V OBLICI SARADNJE

1. Načelna podrška Agencije programima ili projektima Organizacija civilnog društva (OCD)[[1]](#footnote-1)

 1.1. Posebni uslovi za pružanje načelne podrške

 1.2. Postupak pružanja načelne podrške Agencije programima ili projektima OCD

2. Saradnja Agencije sa OCD na programima i projektima

 2.1. Posebni uslovi za saradnju

 2.2. Kriteriji za saradnju

 2.3. Postupak za ostvarivanje saradnje Agencije i OCD na programu ili projektu

3. Partnerstvo Agencije sa OCD na programu ili projektu

 3.1. Posebni uslovi za partnerstvo

 3.2. Kriteriji za partnerstvo

 3.3. Postupak za ostvarivanje partnerstva Agencije sa OCD na programu ili

 projektu

**I UVOD**

Prema podacima iz IBHI (Inicijativa za bolju i humaniju inkluziju) studije iz 2005. godine u Bosni i Hercegovini je bilo oko 9.000 registrovanih NVO-a, a od tog broja oko 4.500 aktivnih nevladinih organizacija (u daljem tekstu NVO).

Prema službenim podacima iz 2008. godine o broju registrovanih nevladinih organizacija u Bosni i Hercegovini ta brojka iznosi oko 12.000 NVO-a. (Kronauer Consulting, „Analiza stanja civilnog sektora u BiH“, Sarajevo: Kronauer Consulting 2009).

Kada se govori o NVO mrežama, prema istraživanju koje je sproveo Centar za promociju civilnog društva (CPCD) 2012. godine, u Bosni i Hercegovini aktivno djeluje 48 mreža nevladinih organizacija sa registrovanih više od 1.624 nevladine organizacije članice ovih mreža[[2]](#footnote-2).

Saradnja između Institucija i civilnog društva pruža okvir koji će pomoći usmjeravanju našeg zajedničkog odnosa na svim nivoima vlasti u BiH, od lokalnih zajednica (općina) do nivoa države (BiH). Ovom saradnjom se potvrđuje opredijeljenost Institucija u BiH i civilnog društva da ojačaju svoje obaveze i odgovornosti u ispunjavanju preuzetih uloga u razvoju i pružanju javnih politika i da Institucije u BiH preuzimaju obavezu i ojačaju svoju ulogu u promoviranju dobrovoljnih i društvenih aktivnosti u svim oblastima našeg društvenog života.

Aktivno i vitalno civilno društvo sa posvećenim i funkcionalnim OCD-ima promovira jednake mogućnosti i potpuno ostvarivanje ljudskih prava za sve građane. Poštivanje ljudskih prava i transparentnost u procesima donošenja odluka i u procedurama su osnova za participativnu demokratiju u BiH.

Polazeći od toga da je civilno društvo jedan od strateških partnera države u borbi protiv korupcije i jačanju društvenog integriteta, Agencija za prevenciju korupcije i koordinaciju borbe protiv korupcije[[3]](#footnote-3) je utvrdila principe, uslove, i postupak za ostvarivanje saradnje sa OCD.

**II PRINCIPI SARADNJE**

Kodeks dobre prakse za učešće građana[[4]](#footnote-4), kao referentni dokument Savjeta Evrope, zasnovan je na principima: otvorenosti, poverenja, odgovornosti, nezavisnosti strana u procesu. Cilj kodeksa dobre prakse je da doprinese stvaranju pogodnog pravnog okvira za učešće građana.

Učešće građana, prema Kodeksu dobre prakse, podrazumijeva: pristup informacijama, konsultacije, dijalog, partnerstvo.

Slijedeći primer Kodeksa dobre prakse, Agencija usvaja sljedeće principe saradnje sa OCD:

*Učešće* - procesi za učešće otvoreni su i pristupačni, zasnovani na dogovorenim parametrima za učešće;

*Povjerenje* - otvoreno i demokratsko društvo zasniva se na poštenim međusobnim odnosima. Iako OCD i javne institucije imaju različite uloge, zajednički cilj da se poboljša život ljudi može se postići na zadovoljavajući način samo ako je zasnovan na povjerenju koje podrazumijeva transparentnost, uvažavanje i uzajamno povjerenje;

*Odgovornost i transparentnost* - djelovanje u javnom interesu zahtjeva otvorenost, obaveznost, jasnoću i odgovornost, kako OCD, tako i javnih institucija, uz transparentnost u svim fazama;

*Nezavisnost* - OCD moraju biti priznate kao slobodna i nezavisna tela što se tiče njihovih ciljeva, odluka i aktivnosti. One imaju pravo da djeluju nezavisno i da javno zastupaju pozicije različite od pozicija vlasti, s kojima inače mogu sarađivati.

**III PRAVNI OKVIR**

Ustav, zakoni i drugi dokumenti koji čine pravni osnov Smjernica za saradnju Agencije sa OCD su:

- Ustav Bosne i Hercegovine (''Službeni glasnik BiH'' broj 63/12),

- Zakon o Agenciji za prevenciju korupcije i koordinaciju borbe protiv korupcije ("Službeni glasnik BiH", br. 103/09, 58/13),

- Zakon o udruženjima i fondacijama BiH (“Službeni glasnik BiH“, broj 76/11),

- Zakon o slobodi pristupa informacijama (“Službeni glasnik BiH“, broj 28/2000),

- Strategija za borbu protiv korupcije BiH (2009 – 2014),

- Akcioni plan za provedbu Strategije za borbu protiv korupcije (2009 – 2014).

**IV OPĆI USLOVI SARADNjE**

Ovim smjernicama obuhvaćeni su oni oblici saradnje Agencije i OCD koji se odvijaju na inicijativu OCD.

Opći uslovi za saradnju Agencije i OCD su:

1. da je OCD usvojila i primjenjuje etička pravila, samostalno ili na nivou grupe organizacija ili mreže organizacija;
2. Agencija neće sarađivati sa udruženjima koja su u postupku likvidacije ili stečaja, koja su poslovala suprotno načelima profesionalnog ponašanja (na primjer u vezi sa sukobom interesa, nenamjenskim trošenjem sredstava sa projekta, zlostavljanjem zaposlenih i sl.);
3. da je program ili projekat, u vezi sa kojim OCD traži saradnju sa Agencijom, iz oblasti borbe protiv korupcije;
4. da program ili projekat, u vezi sa kojim OCD traži saradnju sa Agencijom, nije u suprotnosti sa pozitivnim propisima.

**V OBLICI SARADNjE**

Ovim smjernicama obuhvaćena su tri oblika saradnje Agencije sa OCD:

* načelna podrška,
* saradnja,
* partnerstvo.

**V 1. NAČELNA PODRŠKA AGENCIJE PROGRAMIMA ILI PROJEKTIMA OCD**

Načelna podrška podrazumijeva da će Agencija pružiti načelnu podršku OCD koje se obrate Agenciji sa zahtjevom da napiše pismo podrške kojim Agencija podržava program ili projekat te OCD.

**V 1. 1. Posebni uslovi za pružanje načelne podrške**

Posebni uslovi za pružanje načelne podrške Agencije programima ili projektima OCD su:

1. da programom ili projektom, u vezi sa kojim OCD traži načelnu podršku, nije planirano učešće Agencije u implementaciji projektnih aktivnosti, kao ni korištenje resursa Agencije, izuzev onih koji su već javno dostupni;
2. da je OCD Agenciji podnijela pisani zahtjev za dobijanje načelne podrške, projektnu skicu[[5]](#footnote-5), za koju traži načelnu podršku i primjerak etičkog kodeksa ili pristupnicu etičkom kodeksu grupi ili mreži OCD;
3. da je Agenciji ostavljen rok, ne kraći od 3 radna dana, da na podnijeti zahtjev - odgovori.

**V 1. 2. Postupak pružanja načelne podrške Agencije programima ili projektima OCD**

• Na osnovu podnijetog zahtjeva i propratne dokumentacije Agencija utvrđuje da li su u konkretnom slučaju ispunjeni opći i posebni uslovi za dobijanje načelne podrške Agencije.

• Kada utvrdi da su ispunjeni opći i posebni uslovi za davanje načelne podrške, Agencija sa OCD sastavlja nacrt pisma podrške.

• Pismo koje sadrži načelnu podršku programu, projektu ili projektnom prijedlogu potpisuje direktor Agencije ili lice koje on ovlasti.

**V 2. SARADNJA AGENCIJE SA OCD NA PROGRAMIMA ILI PROJEKTIMA**

Saradnja podrazumijeva saradnju Agencije sa OCD u pojedinačnim, konkretnim aktivnostima, na sporadičnoj osnovi[[6]](#footnote-6), koje su predviđene programom ili projektom sa kojim OCD namjerava da konkuriše za dobijanje sredstava kod domaćih ili međunarodnih donatora.

**V 2. 1. Posebni uslovi za saradnju**

Posebni uslovi za saradnju Agencije sa OCD na aktivnostima koje su predviđene programom ili projektom su:

1. da je OCD Agenciji podnijela pismo o namjerama da uključi Agenciju kao saradnika na programu ili projektu, projektnu skicu, prijedlog programa ili projekta, primjerak etičkog kodeksa ili pristupnicu etičkom kodeksu grupi ili mreži OCD;
2. planirane aktivnosti u čijoj implementaciji treba da učestvuje Agencija moraju biti u skladu sa propisanim nadležnostima Agencije;
3. aktivnosti programa ili projekta na kojima se traži angažiranje zaposlenih u Agenciji, ne mogu prevazilaziti kapacitete Agencije;
4. da je pismo o namjerama i projektna skica dostavljena Agenciji minimum 10 radnih dana prije isteka roka za podnošenje projektnog prijedloga donatoru;
5. da je finalna verzija prijedloga programa ili projekta dostavljena Agenciji minimum 3 radna dana prije isteka roka za podnošenje projektnog prijedloga.

**V 2. 2. Kriteriji za saradnju**

U slučaju kada je u isto vrijeme više OCD, koje ispunjavaju opće i posebne uslove, podnijelo zahtjev za ostvarivanje saradnje sa Agencijom, a Agencija ima kapacitete da ostvari ovu saradnju samo sa određenim brojem OCD, ili kada je sam donator propisao uslove da samo određeni broj OCD može ostvariti saradnju sa Agencijom, kriterij kojim će se Agencija rukovoditi u odabiru OCD sa kojima će sarađivati je prior tempore potior iure (prvi u vremenu, preči u pravu).

**V 2. 3. Postupak za ostvarivanje saradnje Agencije i OCD na programu ili projektu**

• OCD podnosi Agenciji pismo o namjerama da uključi Agenciju kao saradnika na programu, ili projektu na koji želi da konkuriše. Uz pismo o namjerama, OCD dostavlja projektnu skicu[[7]](#footnote-7), primjerak etičkog kodeksa ili pristupnicu etičkom kodeksu grupi ili mreži OCD.

• Na osnovu pisma o namjerama i propratne dokumentacije, Agencija utvrđuje da li su u konkretnom slučaju ispunjeni opći, posebni uslovi[[8]](#footnote-8) i kriterij za saradnju sa OCD.

• Kada utvrdi da su ispunjeni uslovi i kriterij za saradnju, Agencija kontaktira OCD i zahtjeva da Agenciji dostavi finalnu verziju prijedloga programa ili projekta onako kako će biti poslat donatoru.

• Po dobijanju finalne verzije projekta, ukoliko je ona u potpunosti usklađena sa aktivnostima iz projektne skice, u kojima je planirano da učestvuju zaposleni u Agenciji, navedena sastavlja nacrt izjave o saradnji[[9]](#footnote-9) sa OCD na konkretnom programu ili projektu.

• Izjavu o saradnji na programu ili projektu potpisuje direktor Agencije ili lice koje on ovlasti.

**V 3. PARTNERSTVO AGENCIJE SA OCD NA PROGRAMU ILI PROJEKTU**

Partnerstvo Agencije i OCD podrazumijeva zajedničko učešće na programu ili projektu, za koje OCD ima namjeru da konkuriše kod domaćih ili stranih donatora. To znači da je Agencija u obavezi da angažira značajan dio sopstvenih resursa na implementaciji projektnih aktivnosti u toku trajanja programa ili projekta.

**V 3. 1. Posebni uslovi za partnerstvo**

Posebni uslovi za partnerstvo Agencije sa OCD na aktivnostima koje su predviđene programom ili projektom su:

1. da je OCD Agenciji podnijela pismo o namjerama da uključi Agenciju kao partnera na programu ili projektu, projektnu skicu, prijedlog programa ili projekta, primjerak etičkog kodeksa ili pristupnicu etičkom kodeksu grupi ili mreži OCD;
2. planirane aktivnosti programa ili projekata, u čijoj implementaciji treba da učestvuje Agencija, moraju biti u skladu sa propisanim nadležnostima Agencije za prevenciju korupcije i koordinaciju borbe protiv korupcije;
3. planirane aktivnosti programa ili projekta, u čijoj implementaciji treba da učestvuje Agencija, moraju biti usklađene sa planiranim aktivnostima Agencije za godinu u okviru koje se planira sprovođenje programa ili projekta;
4. aktivnosti programa ili projekta na kojima se traži angažovanje zaposlenih u Agenciji, ne mogu prevazilaziti kapacitete Agencije;
5. da je pismo o namjerama, primjerak etičkog kodeksa ili pristupnica etičkom kodeksu grupi ili mreži OCD, dostavljena Agenciji minimum 15 radnih dana prije isteka roka za podnošenje projektnog predloga donatoru;
6. da je projektna skica dostavljena Agenciji minimum 10 radnih dana prije isteka roka za podnošenje projektnog prijedloga donatoru;
7. da je finalna verzija prijedloga programa ili projekta dostavljena Agenciji minimum 3 radna dana prije isteka roka za podnošenje projektnog prijedloga.

**V 3. 2. Kriteriji za partnerstvo**

U slučaju kada je u isto vreme više OCD, koje ispunjavaju opće i posebne uslove, podnijelo zahtjev za ostvarivanje partnerstva sa Agencijom, a Agencija ima kapacitete da ostvari partnerstvo samo sa određenim brojem OCD, ili kada je sam donator propisao uslove da samo određen broj OCD može ostvariti partnerstvo sa Agencijom, kriterij kojim će se Agencija rukovoditi u odabiru OCD sa kojima će biti partner na programu ili projektu je *„prior tempore potior iure“* (prvi u vremenu, preči u pravu).

**V 3. 3.** **Postupak za ostvarivanje partnerstva Agencije sa OCD na programu ili projektu**

• OCD podnosi Agenciji pismo o namjerama da uključi Agenciju kao partnera na programu ili projektu na koji želi da konkuriše. Uz pismo o namjerama, OCD dostavlja primjerak etičkog kodeksa ili pristupnicu etičkom kodeksu grupi ili mreži OCD.

• Na osnovu pisma o namjerama i propratne dokumentacije, Agencija utvrđuje da li su u konkretnom slučaju ispunjeni opći uslovi za partnerstvo sa OCD.

• Kada utvrdi da su ispunjeni opći uslovi za partnerstvo sa OCD, Agencija kontaktira OCD i zakazuje razgovor kako bi se dala prilika OCD da izloži konkretnu ideju o partnerstvu na programu ili projektu sa kojim namjerava da konkuriše kod domaćih ili međunarodnih donatora. Nakon što zajednički razmotre i razrade projektnu ideju i ustanove da postoji potencijal za partnerstvo, Agencija na ovaj sastanak poziva predstavnike organizacionih jedinica iste, u čijoj se nadležnosti nalaze oblasti koje bi budućim projektom bile pokrivene, kako bi se dodatno razmotrila vrsta i obim aktivnosti na čijem sprovođenju bi učestvovali zaposleni u Agenciji.

• Nakon sastanka, u koordinaciji sa nadležnom organizacionom jedinicom, OCD izrađuje projektnu skicu koju dostavlja Agenciji.

• Na osnovu projektne skice[[10]](#footnote-10), Agencija će provjeriti da li su ispunjeni posebni uslovi[[11]](#footnote-11) i da li je ispunjen kriterij za partnerstvo na projektu sa OCD.

• Ukoliko ustanovi da OCD ispunjava sve uslove i kriterij za partnerstvo sa Agencijom, zahtjeva se od OCD da Agenciji dostavi finalnu verziju prijedloga programa ili projekta onako kako će biti poslat donatoru.

• Po dobijanju finalne verzije, ukoliko je ona u potpunosti usklađena sa dogovorenim aktivnostima iz projektne skice, u kojima je planirano da učestvuju zaposleni u Agenciji, nadležna organizaciona jedinica, sastavlja nacrt izjave o partnerstvu[[12]](#footnote-12) sa OCD na konkretnom programu ili projektu.

• Izjavu o partnerstvu na programu ili projektu potpisuje direktor Agencije ili lice koje on ovlasti.

Datum: 20.12.2013.godine

Broj: 01-50-525-1/13

1. OCD „*organizacija* *civilnog društva*“ nazivaju se volonterske, neovisne, neprofitne, nevladine i organizacije trećeg sektora kojima je zajednička sloboda udruživanja i djelovanje u kojem se prepoznaje opće dobro. [↑](#footnote-ref-1)
2. www.sif.ba [↑](#footnote-ref-2)
3. U daljem tekstu Agencija [↑](#footnote-ref-3)
4. Kodeks dobre prakse za učešće građana u procesu donošenja odluka, koji je usvojen na konferenciji međunarodnih nevladinih organizacija Savjeta Evrope, ima za cilj omogućavanje nevladinim organizacijama da učestvuju u procesu donošenja odluka iz oblasti politike na lokalnom, regionalnom i nacionalnom nivou. http://www.coe.int/t/ngo/Source [↑](#footnote-ref-4)
5. Projektna skica mora obavezno sadržavati informacije o cilju programa ili projekta, opis projektnih aktivnosti i očekivani ishod programa ili projekta. Projektna skica ne mora sadržavati budžet. [↑](#footnote-ref-5)
6. To znači da je projektom predviđeno da predstavnici Agencije učestvuju na nekoliko aktivnosti (seminari, konferencije, okrugli sto) ili učestvuju u radu na izradi nekog dokumenta, ili u radu neke radne grupe gdje angažovanje predstavnika Agencije neće trajati duže od dva do tri dana u toku cjelokupnog trajanja projekta. [↑](#footnote-ref-6)
7. Projektna skica mora obavezno sadržavati informacije o cilju programa ili projekta, očekivani ishod programa ili projekta kao i detaljan opis, vremensku odrednicu i budžet planiranih aktivnosti u čijoj implementaciji treba da učestvuju zaposleni u Agenciji. Prilikom planiranja budžeta za aktivnosti u kojima učestvuju zaposleni u Agenciji, kao troškovi mogu biti planirani: dnevnice, naknada za prekovremeni rad, u skladu sa Zakonom o plaćama i naknadama u institucijama Bosne i Hercegovine. [↑](#footnote-ref-7)
8. U ovoj fazi postupka Agencija kontaktira onu organizacionu jedinicu kojoj je dala nadležnost za predloženu aktivnost. Odluku o tome da li predložena aktivnost prevazilazi kapacitete organizacione jedinice ili ne, donosi rukovodilac te organizacione jedinice. [↑](#footnote-ref-8)
9. Izjava o saradnji će uvijek sadržati precizan pregled aktivnosti na kojima će Agencija učestvovati u programu ili projektu, kao i napomenu da Agencija ne odgovara za kvalitet projektnog prijedloga, odnosno da li su projektnim prijedlogom ispunjeni svi uslovi i kriteriji koje je donator postavio objavljivanjem javnog poziva za prikupljanje ponuda. [↑](#footnote-ref-9)
10. Projektna skica mora obavezno sadržavati informacije o cilju programa ili projekta, očekivani ishod programa ili projekta kao i detaljan opis, vremensku odrednicu i budžet planiranih aktivnosti u čijoj implementaciji treba da učestvuju zaposleni u Agenciji. Prilikom planiranja budžeta za aktivnosti u kojima učestvuju zaposleni u Agenciji, kao troškovi mogu biti planirani: dnevnice, naknada za prekovremeni rad, u skladu sa Zakonom o plaćama i naknadama u institucijama Bosne i Hercegovine. [↑](#footnote-ref-10)
11. Odluku o tome da li predložene aktivnosti prevazilaze kapacitete organizacione jedinice ili ne, kao i o tome da li su planirane projektne aktivnosti usklađene sa godišnjim planom rada organizacione jedinice Agencije, donosi rukovodilac te organizacione jedinice. [↑](#footnote-ref-11)
12. Izjava o partnerstvu će uvek sadržati precizan pregled aktivnosti na kojima će Agencija učestvovati u programu ili projektu, kao i napomenu da Agencija ne odgovara za kvalitet projektnog prijedloga, odnosno, da li su projektnim prijedlogom ispunjeni svi uslovi i kriteriji koje je donator postavio objavljivanjem javnog poziva za prikupljanje ponuda. [↑](#footnote-ref-12)